b'\n_START_ARTICLE_\nVehn\xc3\xa4terrieri\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nVehn\xc3\xa4terrierit ovat omistajaansa kiintyvi\xc3\xa4, uskollisia. Vehn\xc3\xa4terrieri pysyy kunnossa normaalilla, monipuolisella ruualla ja riitt\xc3\xa4v\xc3\xa4ll\xc3\xa4 liikunnalla. Rotu on hyvin tarmokas eik\xc3\xa4 sovi pelk\xc3\xa4ksi kotikoiraksi, vaan tarvitsee paljon virikkeit\xc3\xa4 ja tekemist\xc3\xa4 pysy\xc3\xa4kseen terveen\xc3\xa4. Vehn\xc3\xa4terriereiden kanssa voi harrastaa esimerkiksi tokoa, mist\xc3\xa4 ne yleens\xc3\xa4 nauttivat._NEWLINE_Hannes Lohen\xc2\xa0k\xc3\xa4ytt\xc3\xa4ytymistutkimuksen alustavien tulosten mukaan 39\xc2\xa0% suomalaisista vehn\xc3\xa4terriereist\xc3\xa4 on\xc2\xa0\xc3\xa4\xc3\xa4niarkoja, 20\xc2\xa0% alusta- ja paikka-arkoja, 13\xc2\xa0% arkoja, 13\xc2\xa0% eroahdistuneita, 12\xc2\xa0% yliaktiivisia-impulsiivisia, 9\xc2\xa0%\xc2\xa0pakko-oireisia ja 1\xc2\xa0% aggressiivisia. Tutkimukseen osallistui 254 vehn\xc3\xa4terrieri\xc3\xa4 ja vuonna 2015 julkaistut alustavat tulokset saattavat muuttua vastausm\xc3\xa4\xc3\xa4rien kasvaessa.\n_START_SECTION_\nUlkon\xc3\xa4k\xc3\xb6\n_START_PARAGRAPH_\nVehn\xc3\xa4terrieri on voimakasrakenteinen, kest\xc3\xa4v\xc3\xa4, vankka ja korkeajalkainen terrieri. S\xc3\xa4k\xc3\xa4korkeus on 45\xe2\x80\x9355 senttimetri\xc3\xa4 ja paino noin 14\xe2\x80\x9320 kilogrammaa. Vehn\xc3\xa4terrierej\xc3\xa4 on vaaleasta vehn\xc3\xa4nv\xc3\xa4rist\xc3\xa4 aina kullanpunaiseen vivahteeseen. Aikuisessa koirassa ei saa olla mustaa rungossa, eik\xc3\xa4 se saa olla kokonaan valkoinen. Vehn\xc3\xa4terrierit ovat syntyess\xc3\xa4\xc3\xa4n tummia, ja niill\xc3\xa4 on yleens\xc3\xa4 tumma tai musta naamio. V\xc3\xa4ri puhdistuu koiran kasvaessa aikuiseksi. Vehn\xc3\xa4terrierin kirsu on musta.\n_START_SECTION_\nTurkki\n_START_PARAGRAPH_\nVehn\xc3\xa4terrierin turkki on silkkinen ja pehme\xc3\xa4: karva laskeutuu laineikkaasti koiran kylki\xc3\xa4 ja jalkoja pitkin alas. Turkki ei ole kuitenkaan pystyss\xc3\xa4, kuten esimerkiksi villakoirilla. Pennun ja nuoren koiran karvanlaatu on erilainen ja muuttuu useita kertoja aikuisik\xc3\xa4\xc3\xa4n menness\xc3\xa4. Vehn\xc3\xa4terrierin turkki vaatii paljon hoitoa pysy\xc3\xa4kseen kunnossa. Varsinkin nuoren vehn\xc3\xa4terrierin turkkia on kammattava p\xc3\xa4ivitt\xc3\xa4in, koska se menee hyvin helposti takkuun. Oikein hoidettuna vehn\xc3\xa4terriereill\xc3\xa4 ei ole karvanl\xc3\xa4ht\xc3\xb6\xc3\xa4, mutta karvaa irtoaa kammatessa ja pesukertojen yhteydess\xc3\xa4. Vehn\xc3\xa4terrieri kuuluu trimmattaviin koirarotuihin. Trimmaus tehd\xc3\xa4\xc3\xa4n leikkaamalla 2\xe2\x80\x934 kertaa vuodessa. Vehn\xc3\xa4terrieri\xc3\xa4 ei ole pakko trimmata.'